 (
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Σάββατο, 15 Αυγούστου 2026
Σάββατο,15 Αυγούστου 2026
ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον εντοπισμό και διάσωση 86 αλλοδαπών στην Ιεράπετρα – Συνέχεια ενημέρωσης αναφορικά με τον εντοπισμό και διάσωση 58 αλλοδαπών στην Ιεράπετρα – Θραύση κάβου Ε/Γ-Ο/Γ πλοίου στη Νάξο – Σύλληψη ημεδαπού στην Πάτμο – Τραυματισμός χειριστή αετοσανίδας στο Μούδρο – Παροχή συνδρομής σε χειρίστρια σανίδας όρθιας κωπηλασίας (SUP) στην Ουρανούπολη – Διακομιδή ασθενών


	Συνέχεια ενημέρωσης:
	Αναφορικά με τον εντοπισμό και διάσωση 86 αλλοδαπών, τις πρώτες πρωινές ώρες την 14.08.2026 στην Ιεράπετρα, συνελήφθη ένας 17χρονος αλλοδαπός (υπήκοος Νοτίου Σουδάν). Ο 17χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από τις ακτές Τομπρούκ της Λιβύης στην Ελλάδα, καταβάλλοντας τα χρηματικά ποσά μεταξύ 1.500 και 3.000 δολαρίων έκαστος, για τη μεταφορά τους στην Ελλάδα.

*****
Συνέχεια ενημέρωσης:
	Αναφορικά με τον εντοπισμό και διάσωση 58 αλλοδαπών, τις πρώτες πρωινές ώρες την 14.08.2026 στην Ιεράπετρα, συνελήφθη ένας 17χρονος αλλοδαπός (υπήκοος Νοτίου Σουδάν). Ο 17χρονος συνελήφθη για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς ως ο διακινητής που τους μετέφερε από τις ακτές Τομπρούκ της Λιβύης στην Ελλάδα, καταβάλλοντας τα χρηματικά ποσά μεταξύ 1.000 και 3.000 δολαρίων έκαστος, για τη μεταφορά τους στην Ελλάδα.
	
*****
Τις πρωινές ώρες σήμερα, ενημερώθηκε η Λιμενική Αρχή της Νάξου για θραύση του δεξιού πρυμναίου κάβου του Ε/Γ-Ο/Γ «ΜΠΛΟΥ ΣΤΑΡ 1»Ν.Π. 10744 κατά τον κατάπλου του στην κεντρική προβλήτα Νάξου και ενώ δεν είχε ξεκινήσει η φορτοεκφόρτωση επιβατών και οχημάτων. Το πλοίο, το οποίο προερχόταν από λιμένες Θήρας - Ίου, προέβη σε άμεση αντικατάσταση του κάβου και ακολούθησε η φορτοεκφόρτωση επιβατών και οχημάτων. Στη συνέχεια το «ΜΠΛΟΥΣΤΑΡ1» απέπλευσε για συνέχιση του εγκεκριμένου δρομολογίου του για Πάρο - Πειραιά. Από το συμβάν δε αναφέρθηκε τραυματισμός. 

*****
	Τις πρώτες πρωινές ώρες σήμερα, στελέχη της Λιμενικής Αρχής Πάτμου προέβησαν στη σύλληψη ενός 52χρονου ημεδαπού για παράβαση του άρθρου 168 Π.Κ. «Διατάραξη λειτουργίας Υπηρεσίας». Ειδικότερα, κατόπιν ηχομέτρησης σε κατάστημα υγειονομικού ενδιαφέροντος ιδιοκτησίας του 52χρονου, εντός του περίφρακτου λιμένα Σκάλας Πάτμου, διαπιστώθηκε ότι η ένταση της μουσικής ανερχόταν σε 90 ντεσιμπέλ, αντί του ανώτατου επιτρεπόμενου ορίου των 80 ντεσιμπέλ, διαταράσσοντας τη λειτουργία του Λιμεναρχείου, των περιοίκων και των θαμώνων παρακείμενων καταστημάτων. Προανάκριση διενεργείται από το Λιμεναρχείο Πάτμου.

*****
Τις μεσημβρινές ώρες σήμερα, ενημερώθηκε η Λιμενική Αρχή του Μούδρου για τον τραυματισμό στο δεξί πόδι ενός 52χρονου αλλοδαπού (υπήκοου Αυστρίας) χειριστή αετοσανίδας (KiteSurf), στη θαλάσσια περιοχή «Κέρους» ανατολικά ν. Λήμνου. Αμέσως, στελέχη Λ.Σ.-ΕΛ.ΑΚΤ. και κλιμάκιο του ΕΚΑΒ μετέβησαν στην περιοχή, όπου διαπίστωσαν ότι ο τραυματίας είχε μεταφερθεί στην παραλία και του παρέχονταν οι πρώτες βοήθειες. Στη συνέχεια, ο 52χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο – Κέντρο Υγείας Λήμνου για παροχή ιατρικής περίθαλψης. Προανάκριση διενεργείται από τον Λιμενικό σταθμό Μούδρου. 

*****

Τις πρωινές ώρες σήμερα, ενημερώθηκε η Λιμενική Αρχή της Ουρανούπολης για την παροχή συνδρομής σε χειριστή σανίδας όρθιας κωπηλασίας (SUP), ο οποίος βρισκόταν σε δυσχερή θέση λόγω των δυσμενών καιρικών συνθηκών, στη θαλάσσια περιοχή έμπροσθεν του ξενοδοχείου «ΞΕΝΙΑ» Ουρανούπολης Χαλκιδικής. Αμέσως, στην περιοχή μετέβη στέλεχος Λ.Σ.-ΕΛ.ΑΚΤ., ενώ ενημερώθηκαν οι ιδιοκτήτες Θ.Μ.Α. της περιοχής, ένα θαλάσσιο ταξί και δύο παραπλέοντα πλοία για παροχή συνδρομής. Η 41χρονη αλλοδαπή (υπήκοος Βουλγαρίας) εντοπίστηκε στην παραλία «Αρχονταρίκια» Ουρανούπολης και εξήλθε στην ξηρά με τη συνδρομή ενός παραπλέοντος σκάφους, καλά στην υγεία της. Από το Α’ Λιμενικό Τμήμα Ουρανούπολης του Λιμεναρχείου Ιερισσού επιβλήθηκαν οι προβλεπόμενες διοικητικές κυρώσεις. 

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής διακομίσθηκαν, τις απογευματινές ώρες σήμερα, από το λιμάνι της Σκοπέλου στο λιμάνι του Βόλου με Περιπολικό σκάφος Λ.Σ.-ΕΛ.ΑΚΤ., ένα 16 μηνών βρέφος και ένας 34χρονος, οι οποίοι έχρηζαν άμεσης νοσοκομειακής περίθαλψης.

